ศิลปากร-มธ. เชิญชุมชนร่วมวิพากษ์แผน ชองส์ เอลิเซ่
ประชาไท - 9 พ.ค. 48 ศิลปากร ร่วมมือกับ ธรรมศาสตร์ จัดโครงการ เขียนเมืองเล่าเรื่องคน ชวนชาวชุมชนกรุงรัตนโกสินทร์ นักวิชาการและผู้สนใจ ร่วม วิพากษ์แผน ชองส์ เอลิเซ่ เมืองไทย ย้ำแนวทางการจัดการเมืองต้องมีส่วนร่วมของประชาชน เมื่อวานนี้ (8 พ.ค. 48) รศ.ดร. วิวัฒน์ชัย อัตถากร อธิการบดี มหาวิทยาลัยศิลปากร กล่าวภายในงานแถลงข่าว โครงการ เขียนเมือง เล่าเรื่องคน ณ ท้องพระโรง มหาวิทยาลัยศิลปากร ว่า ที่ผ่านมาแผนการพัฒนาต่างๆ ในกรุงรัตนโกสินทร์ ไม่ว่าจะเป็นแผนแม่บทเพื่อการอนุรักษ์และพัฒนากรุงรัตนโกสินทร์ หรือโครงการล่าสุดอย่าง โครงการจัดทำแผนผังแม่บทการพัฒนาพื้นที่ถนนราชดำเนิน พื้นที่บริเวณต่อเนื่อง(ชองส์ เอลิเซ่ เมืองไทย) ยังมีความบกพร่องหลายจุด เพราะขาดการมีส่วนร่วมของประชาชน การพัฒนาพื้นที่เมืองปฏิเสธทุนทางเศรษฐกิจไม่ได้ แต่การเขียนแผนพัฒนาเมือง โดยการมีส่วนร่วมของประชาชนจะครอบคลุมมากกว่าที่เป็นอยู่ในปัจจุบัน ซึ่งจะไม่ใช่เมืองที่มีไว้เพื่อขายเท่านั้น โครงการ(เขียนเมือง เล่าเรื่องคน) จะเปิดพื้นที่ความรู้ ความคิด ให้คนมาร่วมกันเขียนเมืองที่อาศัยอยู่ เพื่อนำมาสู่แนวทางการพัฒนาบนพื้นฐานความจริงของคน ไม่ใช่ดำเนินโดยรัฐอย่างเดียว รศ.ดร วิวัฒน์ชัยกล่าว นอกจากนี้รศ.ดร.วิวัฒน์ชัย ยังระบุว่าแนวทางของ แผน ชองส์ เอลิเซ่ เมืองไทย เน้นการตกแต่งทางกายภาพ และการท่องเที่ยวจนทำให้ต้องไล่รื้อที่อยู่อาศัยของชุมชนกรุงรัตนโกสินทร์ เป็นการละเลยวัฒนธรรม วิถีชีวิต และประวัติศาสตร์ ซึ่งจะทำให้กรุงรัตนโกสินทร์กลายเป็นเมืองที่ไม่มีชีวิต และกลายสภาพจนไม่ต่างจากสินค้า ด้าน รศ.ดร.อุดม รักษ์อมฤทธิ์ รองอธิการบดี มหาวิทยาลัยธรรมศาสตร์ กล่าวไปในทิศทางเดียวกันและชี้ว่า สถาบันการศึกษาต้องเข้าไปมีส่วนในการแสดงความคิดเห็นและสร้างสรรค์ จึงเห็นด้วยที่จะร่วมมือกับมหาวิทยาลัยศิลปากร และองค์กรกลุ่มพันธมิตร เพื่อจัดโครงการเขียนเมือง เล่าเรื่องคน คิดว่าสังคมไทยน่าจะเป็นสังคมเปิด ที่คนในสังคมมาร่วมแสดงความคิดเห็นได้ โครงการนี้จะทำให้สังคมได้ตื่นตัว ซึ่งสอดคล้องไปกับหลักการรัฐธรรมนูญที่ระบุไว้ว่า เป็นสิทธิของชุมชนที่จะรวมตัวกัน เพื่อรักษาศิลปวัฒนธรรม ของตนเองได้ รศ.ดร. อุดมกล่าว สำหรับรายละเอียดของโครงการเขียนเมืองเล่าเรื่องคน จะจัดขึ้นระหว่าวันที่ 13-16 พ.ค. นี้ ได้แก่ วันที่ 13 พ.ค. เขียนเมือง 1 ที่ สวนสันติไชยปราการ เวลา 16.00 น. วันที่ 14 พ.ค. เขียนเมือง 2 ที่ ชุมชนป้อมมหากาฬ เวลา 16.00 น. วันที่ 15 พ.ค. เขียนเมือง 3 ที่ ชุมชนแพร่งภูธร เวลา 16.00 น. วันที่ 16 พ.ค. เสวนาวิชาการ ชองส์ เอลิเซ่ ที่มหาวิทยาลัยธรรมศาสตร์ เวลา 10.00 น. 
ประชาไท - 9 พ.ค. 48 ศิลปากร ร่วมมือกับ ธรรมศาสตร์ จัดโครงการ เขียนเมืองเล่าเรื่องคน ชวนชาวชุมชนกรุงรัตนโกสินทร์ นักวิชาการและผู้สนใจ ร่วม วิพากษ์แผน ชองส์ เอลิเซ่ เมืองไทย